TFI ลุ้นแบงก์อนุมัติแผนปรับโครงสร้างหนี้ใหม่ก่อนถึงกำหนดลงนามสัญญา 19 ส.ค.นี้
TFI ลุ้นแบงก์อนุมัติแผนปรับโครงสร้างหนี้ใหม่ก่อนถึงกำหนดลงนามสัญญา 19 ส.ค.นี้
TFI ลุ้นแบงก์อนุมัติแผนปรับโครงสร้างหนี้ใหม่ก่อนถึงกำหนดลงนามสัญญา 19 ส.ค.นี้
21 ก.ค. 2563

บริษัท ไทยฟิล์มอินดัสตรี่ จำกัด (มหาชน) หรือ TFI คาดว่าแผนการปรับโครงสร้างหนี้ใหม่ของบริษัทจะได้รับการอนุมัติจากคณะกรรมการของธนาคารพาณิชย์แห่งหนึ่ง (ธนาคาร) ซึ่งเป็นเจ้าหนี้ของบริษัท ภายหลังจากที่ได้ปรับแผนตามที่ธนาคารต้องการแล้ว ซึ่งจะทำให้สามารถลงนามสัญญาปรับโครงสร้างหนี้ได้ภายในกำหนดวันที่ 19 สิงหาคม 2563
ทั้งนี้ บริษัทถูกเรียกชำระหนี้จากธนาคาร ตามหนังสือบริษัท เลขที่ TFIS 31/2019 ฉบับลงวันที่ 29 ตุลาคม 2562 ซึ่งบริษัทอยู่ระหว่างการปรับโครงสร้างหนี้กับธนาคาร แต่ล่าสุดจากสถานการณ์การแพร่ระบาดของไวรัสโควิด-19 ถือเป็นเหตุสุดวิสัยที่บริษัทจำต้องปรับแผนการปรับโครงสร้างหนี้ใหม่ โดยคาดว่าจะแล้วเสร็จภายในไตรมาส 3/63
โดยแผนการปรับโครงสร้างหนี้ใหม่ของบริษัท ได้ทำหนังสือเสนอต่อธนาคารเมื่อวันที่ 10 กรกฎาคม 2563 และเมื่อวันที่ 17 กรกฎาคม 2563 บริษัทได้รับหนังสือจากธนาคาร เพื่อขอให้บริษัทปรับแผนการปรับโครงสร้างหนี้ใหม่เพิ่มเติม และบริษัทก็ได้ทำหนังสือฉบับลงวันที่ 20 กรกฎาคม 2563 เพื่อยินยอมการปรับแผนการปรับโครงสร้างหนี้ของธนาคาร ปัจจุบันอยู่ระหว่างการนำเสนอคณะกรรมการธนาคารพิจารณาอนุมัติ
อย่างไรก็ตาม ในระหว่างการเจรจาต่อรองปรับแผนการปรับโครงสร้างหนี้ดังกล่าว ธนาคารได้ออกหนังสือ ฉบับลงวันที่ 10 กรกฎาคม 2563 เพื่อบอกกล่าวให้ชำระหนี้อีกครั้ง ทั้งนี้ ไปรษณีย์ได้ลงตราประทับรับหนังสือในวันที่ 13 กรกฎาคม 2563 แต่บริษัทได้รับหนังสือฉบับนี้เมื่อวันที่ 21 กรกฎาคม 2563 โดยแจ้งให้บริษัทดำเนินการลงนามสัญญาปรับโครงสร้างหนี้ดังกล่าวให้แล้วเสร็จภายใน 30 วัน นับแต่วันที่บริษัทได้รับหนังสือบอกกล่าวชำระหนี้ คือ ภายในวันที่ 19 สิงหาคม 2563 และหากการปรับโครงสร้างหนี้ไม่แล้วเสร็จตามกำหนด ธนาคารจะบอกกล่าวให้ชำระหนี้ และแจ้งบังคับจำนอง เพื่อให้บริษัทนำเงินไปชำระหนี้ เพื่อไถ่ถอนจำนองให้แล้วเสร็จภายใน 60 วันนับแต่วันที่ 19 สิงหาคม 2563 คือภายใน 18 ตุลาคม 2563